# ИЗВЕШТАЈ

**о учешћу заинтересованих органа и организација и јавности у процесу израде Извештаја о стратешкој процени утицаја на животну средину** **Стратегије заштите животне средине – Зелена агенда за Србију са Акционим планом**

Текст Нацрта Извештаја о стратешкој процени утицаја на животну средину Стратегије заштите животне средине – Зелена агенда за Србију са Акционим планом први пут је био објављен на интернет страници Министарства заштите животне средине, на Порталу „еKonsultacije“, у периоду од 3. септембра до 3. октобра 2024. године. Ово објављивање је представљало ране јавне консултације, у периоду од месец дана, у којим су сва заинтересована лица и организације имале прилику да примедбе, предлоге, сугестије и коментаре доставе искључиво електронски путем.

Као резултат спроведених раних јавних консултација од 3. септембра до 3. октобра 2024. године, Министарству заштите животне средине достављени су коментари, примедбе и сугестије на Нацрт Извештаја о стратешкој процени утицаја на животну средину предметне стратегије. Пристигли су коментари, мишљења, примедбе, предлози и сугестије од стране:

* Привредне коморе Србије;
* Регулаторног института за обновљиву енергију и животну средину (РЕРИ).

После завршетка јавних консултација, размотрене су све пристигле примедбе, предлози и сугестије. Укупно је пристигло 10 коментара на документ Извештаја о стратешкој процени утицаја на животну средину. Од примљених 10 коментара на Нацрт Извештаја о стратешкој процени утицаја на животну средину предметне стратегије, усвојено је или делимично усвојено 4, а није прихваћено 6 коментара.

Јавно представљање нацрта Извештаја о стратешкој процени утицаја, које је организовано заједно са представљањем Предлога стратегије заштите животне средине – Зелена Агенда са Акционим планом, и јавна расправа након презентације одржано је дана 4.12.2024. године, у простроријама „Envoy Conference Center“, у Београду.

Јавни увид Нацрта Извештаја о СПУ Стратегије заштите животне средине – Зелена Агенда са АП трајао је у периоду од 4.12.2024. до 24.12.2024. године.

У току Јавног увида достављени су коментари заинтересованих страна и то:

1. Регулаторни институт за обновљиву енергију и животну средину (РЕРИ).

После завршетка јавног увида, размотрени су сви пристигли коментари примедбе и сугестије. Напомињемо, да иако су достављени након 24. децембра, да су узети у разматрање коментари примедбе и сугестије Регулаторног института за обновљиву енергију и животну средину (РЕРИ). Укупно је на документ Извештаја о стратешкој процени утицаја на животну средину пристигло 11 коментара од стране РЕРИ.

У наставку је дата Табела са свим пристиглим коментарима и одговорима.

| **Ред. бр.** | **Подносилац коментара** | **Број странице документа** | **Коментар** | **Одговор на коментар (прихвата се/не прихвата се и нови текст)** |
| --- | --- | --- | --- | --- |
| **1** | **2** | **3** | **4** |
|  | **Регулаторни институт за обновљиву енергију и животну средину** | Није дефинисано | **ПРЕТХОДНА НАПОМЕНА ПОДНОСИОЦА**  Извештај о стратешкој процени утицаја  на животну средину Стратегије заштите животне средине - Зелена Агенда за Републику Србију за период 2024 - 2033. године (у даљем тексту **„Извештај о СПУ“**) није израђен у складу са Законом о стратешкој процени утицаја на животну средину („Службени гласник РС”, бр. 135/2004 и 88/2010) због чега није могуће дати сагласност на овај Извештај. | **Не прихвата се.**  Извештај о стратешкој процени утицаја на животну средину Стратегије заштите животне средине – Зелена Агенда за Републику Србију за период 2024.-2033. године је урађен у складу сa. Законом о стратешкој процени утицаја („Службени гласник РС”, бр. 135/2004 и 88/2010).  Чланом 39. је прописано да ће се усвајање планова и програма чија је израда започета пре ступања на снагу овог закона окончати по поступку утврђеном Законом о стратешкој процени утицаја („Службени гласник РС”, бр. 135/2004 и 88/2010).  Подносилац коментара није конкретно дефинисао који део Извештаја о СПУ није урађен у складу са Законом о стратешкој процени утицаја на животну средину („Службени гласник РС”, бр. 135/2004 и 88/2010), тако да није могуће дати одговор на коментар |
|  |  | Није дефинисано | **1. Коментар:**  **УВОДНЕ НАПОМЕНЕ**  Израђивач Извештаја о СПУ наводи да се предметна стратешка процена утицаја бави вредновањем тј. проценом утицаја стратешких мера и решења на животну средину која су дефинисана Зеленом агендом. То није тачно јер Израђивач Извештаја о СПУ није узео у обзир Зелену агенду приликом утврђивања циљева стратешке процене утицаја нити приликом представљања варијантних решења. | **Прихвата се коментар.**  У уводним напоменама на страни број 1 СПУ од другог до претпоследњег пасуса, је додат следећи текст:  Стратегија заштите животне средине - Зелена Агенда за Републику Србију, заснива се на Европском зеленом договору и повезаном економском и инвестиционом плану. Зелена агенда је стратегија раста за регион која има за циљ да се ухвати у коштац са изазовима климатских промена и зелене транзиције и да помогне Републици Србији која припада региону Западног Балкана да усклади еколошке прописе са европским скупом заједничких права и обавеза које обавезују све државе чланице ЕУ.  Кључни аспекти Стратегије заштите животне средине у Републици Србији укључују унапређење правног и институционалног оквира за заштиту животне средине, јачање привреде засноване на нискоугљеничном развоју, стимулисање иновација и развој „зелених” технологија, како би се стимулисао зелени привредни раст и креирали нови зелени послови.  С тим у вези, структура Стратегије одговара структури Зелене агенде и обухвата све области у оквиру пет стубова Зелене агенде:  1. декарбонизација,  2. циркуларна економија,  3. смањење загађења животне средине,  4. заштита биодиверзитета и  5. заштита екосистема и одржива пољопривреда и рурални разој).  У Стратегији су интегрисани циљеви Зелене агенде, у складу са Софијском декларацијом коју је Република Србија потписала новембра 2020. године, као и мере за даље усклађивање са прописима и стандардима Европске уније, као и механизами за праћење спровођења Стратегије. Циљеви имплементације Стратегије у Србији су:  • унапређење стратешког и законодавног оквира,  • суфинансирање имплементације иновативних пилот пројеката и  • мобилизирање додатног финансирања за повећање инвестиција.  Такође, утврђени су и посебни циљеви Стратегије у областима које обухвата Зелена агенда.  На овај начин Стратегија ће допринети зеленој трансформацији привреде и друштва у Србији.  Стратегијом је креирана визија и општи оквир имплементације на основу којих су вршене процене користи и утицаји на животну средину. |
| Није дефинисано | **2. Коментар:**  **1.1.3. Однос са другим документима и анализа институционалног оквира**  Израђивач Извештаја о СПУ се позива на документе који су истекли или на документе који су у фази нацрта или на документе који су усвојени а он то не зна. | **Прихвата се коментар**  Поглавље 1.1.3. на странама 12 до 16 је допуњено и исправљено у складу са коментаром. |
| Није дефинисано | **3. Коментар:**  **1.2. Преглед постојећег стања и квалитета животне средине на подручју на које се извештај односи**  Израђивач Извештаја о СПУ не користи ажурне податке о стању животне средине и не наводи изворе информација. | **Прихвата се коментар**  Поглавље 1.2. на странама од 18 до 59 је допуњено и и исправљено у складу са коментаром. |
| Није дефинисано | **4. Коментар:**  **1.2. Преглед постојећег стања и квалитета животне средине на подручју на које се извештај односи**  Преглед постојећег стања је непотпун, не садржи детаљне информације о стању животне средине и не истиче карактеристике животне средине у областима за које постоји могућност да буду изложене значајном утицају. | **Прихвата се коментар .**  Додат је нови део текста:  Инвентар гасова са ефектом стаклене баште за период 1990 – 2021. годинe, укључују CО2, CH4, N2О, HFCs, PFCs, SF6 и NF3, и израђени су за потребе Трећег извештаја Републике Србије према Оквирној конвенцији Уједињених нација о промени климе.  Према подацима из поменутог извештаја, емисије из енергетског сектора традиционално имају највеће доприносе у GHG емисијама, следе пољопривреда, индустријски процеси и употреба производа, док најмање, али не и занемарљиве доприносе дају сектори управљања отпадом и употреба земљишта, промена употребе земљишта и шумарство (LULUCF). На слици испод, дат је приказ укупне емисије гасова са ефектом стаклене баште и доприноси по секторима за период 1990-2021.  У 2021. години емисије из сектора енергетике су биле 49.197 Gg CО2 еq, што представља 79,1% укупних GHG емисија, што је за 2,1% мање у односу на 2010. годину. Највећи удео у емисијама из енергетског сектора емитовано је у подсектору: активности сагоревања горива и то 95,6% емисија. У 2021. години емисије из сектора индустријских процеса и употребе производа износиле су 5.064 Gg CО2 еq, односно 8,1% укупних емисија и биле су веће 1,9% него у 2010. години. Емисије из сектора пољопривреде у 2021. години су биле 4.733 CО2 еq, што је 14,8% мање од емисија из овог сектора у току 2010. године. Употреба земљишта, промена употребе земљишта и шумарство (LULUCF) је у 2021. години био понор од 4.181 CО2 еq и пратило га је смањење од 31% у односу на 2010. годину. Коначно, емисије из сектора управљање отпадом износиле су 3.192 Gg CО2 еq, односно 5,1% укупних GHG емисија и исте су се повећале за 5,2% у односу на 2010. годину. |
| Није дефинисано | **5. Коментар:**  **1.2.2 Климатске промене**  **1.2.2.1 Ублажавање утицаја климатских промена**  Израђивач Извештаја о СПУ не анализира податке и изводи закључке без објашњења како је до одређених промена, које могу утицати на животну средину дошло. | **Прихвата се коментар**  Инвентар гасова са ефектом стаклене баште за период 1990 – 2021. годинe, укључују CО2, CH4, N2О, HFCs, PFCs, SF6 и NF3, и израђени су за потребе Трећег извештаја Републике Србије према Оквирној конвенцији Уједињених нација о промени климе.  Према подацима из поменутог извештаја, емисије из енергетског сектора традиционално имају највеће доприносе у GHG емисијама, следе пољопривреда, индустријски процеси и употреба производа, док најмање, али не и занемарљиве доприносе дају сектори управљања отпадом и употреба земљишта, промена употребе земљишта и шумарство (LULUCF). На слици испод, дат је приказ укупне емисије гасова са ефектом стаклене баште и доприноси по секторима за период 1990-2021.  У 2021. години емисије из сектора енергетике су биле 49.197 Gg CО2 еq, што представља 79,1% укупних GHG емисија, што је за 2,1% мање у односу на 2010. годину. Највећи удео у емисијама из енергетског сектора емитовано је у подсектору: активности сагоревања горива и то 95,6% емисија. У 2021. години емисије из сектора индустријских процеса и употребе производа износиле су 5.064 Gg CО2 еq, односно 8,1% укупних емисија и биле су веће 1,9% него у 2010. години. Емисије из сектора пољопривреде у 2021. години су биле 4.733 CО2 еq, што је 14,8% мање од емисија из овог сектора у току 2010. године. Употреба земљишта, промена употребе земљишта и шумарство (LULUCF) је у 2021. години био понор од 4.181 CО2 еq и пратило га је смањење од 31% у односу на 2010. годину. Коначно, емисије из сектора управљање отпадом износиле су 3.192 Gg CО2 еq, односно 5,1% укупних GHG емисија и исте су се повећале за 5,2% у односу на 2010. годину. |
| Није дефинисано | **6. Коментар:**  **1.2.4. Квалитет животне средине и фактори утицаја**  **1.2.4.1 Квалитет ваздуха**  Израђивач Извештаја о СПУ не приказује и не анализира трендове, већ приказује само стање квалитета ваздуха у 2022. години. | **Прихвата се коментар**  Поглавље 1.2.4.1 Квалитет ваздуха на странама од 28 до 34 је исправљено у складу са коментаром  Додат је нови део текста:  Тренд квалитета ваздуха по зонама, агломерацијама и градовима у периоду између 2016. и 2023. године, показује да се квалитет ваздуха у свим градовима постепено погоршавала и у последње три године спада у трећу категорију, сем у случају Сремске Митровице и Зрењанина. Код Сремске Митровице је оцена квалитета ваздуха варирала из године у годину и у последњих осам година је пет пута била у категорији I, а остала три пута у категорији III. Када је у питању град Зрењанин, тренд квалитета вазхуха се прати од 2019. године, када је спадао у катергорију I, након чега је три године био у категорији III, да би се у току 2023. године поново вратио у I категорију.  Ако узмемо у обзир податке из последњег пописа који је рађен 2022. године, по којем је укупан број становника Републике Србије био 6.605.168 становника, број становника који живи у градовима за које постоје подаци о квалитету ваздуха у последњој релевантој години 2023. износио је 4.132.713. Дакле испитивање квалитета ваздуха постоји за свега 63% становништва Републике Србије, док за осталих 37% податак о квалитету ваздуха није познат. Број становника који живи у градовима који спадају у категорију квалитета ваздуха III износи 3.723.684, што представља око 56% становника Републике Србије. С друге стране око 6% становника Републике Србије живи у градовима у којима квалитет ваздуха спада у I категорију. |
| Није дефинисано | **7. Коментар:**  **1.2.4. Квалитет животне средине и фактори утицаја**  1.2.4.8 Животна средина и здравље  Поглавље о животној средини и здрављу, које је од суштинског значаја, не задовољава ни минималне захтеве стратешке процене утицаја на животну средину. | **Прихвата се коментар**  Поглавље 1.2.4.8 Животна средина и здравље на странама од 44 до 47 је исправљено у складу са коментаром:  У последњем попису становништва који је извршен 2022. године, у Републици Србији се води статистика о броју лица која су пријавила хроничне болести. Према истом чак 29,6% становника је пријавило проблем са хипертензијом - повишеним крвним притиском, 8,9% становника коронарну болест срца или ангина пекторис, 3,6 % становништва је пријавило хроничну болест астме, 3,5% становника је пријавило хронични бронхитис, односно обструктивну болест плућа или емфизем. Проценат становника са хроничним инфрактом миокарда износи 1,8%, док је проценат оних са можданим ударом био 1,2. Несумњиво да постоји повезаност између загађења ваздуха и хроничних здравствених болести, те да болести могу да варирају од поремећаја респираторних органа, преко отежаног дисања, до озбиљних кардиоваскуларних проблема. |
| Није дефинисано | **8. Коментар:**  **1.6. Претходне консултације са заинтересованим странама и организацијама**  Није познато да је Израђивач Извештаја о СПУ обавио претходне консултације са заинтересованим страна и организацијама. Из самог текста Нацрта Извештаја о СПУ не може се закључити на који начин су организоване консултације, ко је у њима учествовао, који су исходи тих консултација и на који начин су исходи консултација узети у обзир. Осим тога, на основу података који се наводе у самом Извештају о СПУ може се једноставно закључити да претходне консултације није ни било могуће спровести, те да нису ни спроведене. Како Израђивач Извештаја о СПУ није спровео претходне консултације то није ни могао да испуни захтеве у погледу садржаја Извештаја, јер је чл. 13. ст. 1, тачка 6. предвиђено да Полазне основе Извештаја о СПУ „обухватају резултате претходних консултација са заинтересованим органима и организацијама битне са становишта циљева и процене могућих утицаја стратешке процене.“ | **Делимично се прихвата**  Додат је нови део текста:  Текст Нацрта Извештаја о стратешкој процени утицаја на животну средину Стратегије заштите животне средине са Акционим планом на животну средину је у периоду од 3. септембра до 3. октобра 2024. године био објављен на интернет страници Министарства заштите животне средине, на Порталу „еКонсултације“. Ово објављивање је представљало ране јавне консултације, у периоду од месец дана, у којим су сва заинтересована лица и организације имале прилику да примедбе, предлоге, сугестије и коментаре доставе, како електронским, тако и путем поште. Током раних јавних консултација, пристигло је 10 коментара на Нацрт Извештаја о стратешкој процени предметне стратегије, од којих је 4 усвојено или делимично усвојено, а одбојено је 6 коментара. Већина предлога, коментара и сугестија је било конструктивно и конкретно у смислу побољшања квалитета текста самог документа.  Након спровођења раних јавних консултација, спроведено је и јавно представљање Извештаја о стратешкој процени утицаја, које је организовано уједно са представљањем Предлога стратегије заштите животне средине, у виду презентације и консултација, дана 4. децембра 2024. године, у хибридном формату, у простроријама „Envoy Conference Center“, у Београду.  Коначно, по окончању јавног представљања, започела је и јавна расправа Предлога стратегије заштите животне средине са Акционим планом и пратећег Извештаја о стратешкој процени утицаја на животну средину, која се спроводила у периоду од 4. децембра до 24. децембра 2024. године.  Током јавне расправе, пристигло је 11 коментара на Нацрт Извештаја о стратешкој процени предметне стратегије, од којих је 9 усвојено или делимично усвојено, а одбијено свега два коментара. Већина предлога, коментара и сугестија је било конструктивно и конкретно у смислу побољшања квалитета текста самог документа. |
| Није дефинисано | **9. Коментар:**  **2. ОПШТИ И СПЕЦИФИЧНИ ЦИЉЕВИ СТРАТЕШКЕ ПРОЦЕНЕ УТИЦАЈА НА ЖИВОТНУ СРЕДИНУ И ИЗБОР ИНДИКАТОРА**  Као што смо нагласили током јавних консултација општи и специфични циљеви у Извештају о СПУ нису адекватно постављени, односно, нису постављени, описани и разматрани у складу са чл. 14. Закона о стратешкој процени утицаја. Имајући то у виду овај Извештај о СПУ није израђен у складу са законом те није могуће дати сагласност на такав извештај. Како циљеви стратешке процене утицаја нису постављени и обрађени у складу са законом то није било могуће ни разматрати варијантна решења и утврдити мере за спречавање и ограничавање негативних односно увећање позитивних утицаја на животну средину. | **Коментар се не прихвата.**  Општи и посебни циљеви су дефинисани на основу релевантних националних секторских стратешких, програмских и планских докумената, на основу стања животне средине, као и на основу стратешких питања животне средине од значаја за Републику Србију. Документи јавних политика су наведени у подпоглављу 1.1.3. Однос са другим документима и анализа институционалног оквира. Преглед постојећег стања и квалитета животне средине на подручју на које се Извештај односи дат је детаљно у поглављу 1.2.  Избор индикатора је извршен на основу Правилника о националној листи индикатора заштите животне средине (''Службени. гласник РС'', број 37/11), индикатора које Агенција за заштиту животне средине користи у годишњим извештајима о стању животне средине, индикатора које Републички завод за статистику користи у мониторингу и извештавању, индикатора одрживог развоја (Уједињених нација и Републике Србије) дефинисаних Националном стратегијом одрживог развоја и Агендом 2030, а по којима у ограниченом обиму извештава Републички завод за статистику, као и осталих расположивих секторских индикатора, укључујући и оне индикаторе који су одређени позитивним стратешким, програмским и планским оквирима Републике Србије.  Велики број одабраних индикатора су мерљиви (t/год, број дана у току године, %, m3, ha, хиљаде динара итд). |
| Није дефинисано | **10. Коментар:**  **3. ПРОЦЕНА МОГУЋИХ УТИЦАЈА НА ЖИВОТНУ СРЕДИНУ**  **3.1. Приказ процењених утицаја варијантних решења Стратегије повољних са становишта заштите животне средине**  Израђивач Извештаја о СПУ није представио варијантна решења у складу са Законом о стратешкој процени утицаја. | **Коментар се не прихвата.**  Закон о стратешкој процени утицаја на животну средину не прописује шта су то варијантна решења Стратегије која подлежу стратешкој процени утицаја.  Такође, на основу искустава чланова експертског тима у изради СПУ на разним хијерархијским нивоима и за различите документе јавних политика (планове и програме), на основу консултација са обрађивачем Стратегије током њене израде и на основу консултација са појединим члановима Радне групе о финалној верзији Нацрта СПУ, мишљења смо да су варијантна решења адекватно приказана и вреднована.  Размотрена су два могућа сценарија, односно извршено је вредновање утицаја по варијантама (са применом и без примене Стратегије) у односу на циљеве СПУ и укрштена су са свих шест стубова Стратегије, односно добијено је решење које је најповољније са становишта заштите животне средине. Узети су сви стубови Стратегије јер реализација приоритетних активности утиче на животну средину, социо-економски развој и правно-институционални оквир. На крају је дат резиме вредновања варијантних решења и избор најповољнијег решења које претпоставља да ће Србија најкасније 2050. године бити угљенично неутрална.  Код разматрања алтернатива, чланови експертског тима су закључили да је сасвим довољно да се поред алтернативе да се Стратегија не имплементира, размотри алтернатива којом ће Република Србија ускладити еколошке прописе са европским скупом заједничких права и обавеза које обавезују све државе чланице ЕУ.  Такође, чл. 15. Закона о стратешкој процени утицаја ("Службени гласник РС", број 135/2004 и 88/2010) прописује процену могућих утицаја **плана и програма** на животну средину и под тачком 2) наводи се да је један од елемената процене **„поређење варијантних решења и приказ разлога за избор најповољнијег решења“** (не наводи се колико варијантхих решења треба приказати, а посебно не у контексту израде и примене Стратегије). Имајући у виду да је у међувремену ступио на снагу нови Закон о стратешкој процени утицаја на животну средину ("Сл. гласник РС", бр. 94/2024) који нешто ближе прописује полазне основе стратешке процене утицаја и у чл. 15. под тачком 7) овог Закона дефинише је да је потребно дати **„** **приказ припремљених разумних варијантних решења које је орган надлежан за припрему плана и програма** разматрао узимајући у обзир циљ, сврху **и географски обухват плана и програма,** предложене мере за спречавање и/или смањење процењених значајних негативних утицаја на стање и квалитет чинилаца животне средине и живот и здравље људи**“**; исти, у контексту стратегија, не доноси значајну измену. |
| Није дефинисано | **11. Коментар:**  **4. СМЕРНИЦЕ ЗА ПРОЦЕНУ УТИЦАЈА НА НИЖИМ ХИЈЕРАРХИЈСКИМ НИВОИМА**  Извештај о СПУ не садржи смернице за ниже хијерархијске нивое и није израђен у складу са чл. 16. Закона о стратешкој процени утицаја на животну средину. | **Коментар се прихвата.**  Поглавље 4. на странама од 132 до 135 је допуњено и и исправљено у складу са коментаром. |